google/wiki40b huggingface dataset:
Tanagra dukketeater

Tanagra dukketeater, også kalt Tanagra-Teatret eller Wiener-Tanagra-teatret, var et teater ledet av en mann ved navn Singer. Ved hjelp av speil skapte Tanagra-Teatret en optisk illusjon av at levende skuespillere var så små at de kunne forveksles med teaterdukker.

Jubileumsutstillingen på Frogner (1914)

Teateret fikk tildelt en egen bygning på utstillingsområdet under Jubileumsutstillingen på Frogner i 1914.
Allerede før Jubileumsutstillingen åpnet bragte Nedenæs Amtstidende nyheten om at besøkende på utstillingen også ville få et teatertilbud:

«Tanagra-Teatret på Utstillingen

Kristiania faar under Jubilæumsutstillingen sit 4de Teater. Dets Navn er Tanagra-Teatret og dets Beliggenhed: Utstillingens Fornøielsesavdeling. Tanagra-Teatret blir paa en Maate et levende Dukketeater, hvor alle Roller utføres av voksne Personer. Ved et sindrigt Arrangement av Speile, optrær saa disse paa Scenen i overordentlig formindsket Maalestok.»
Avisen Øieren, avisen Nordenfjeldsk Tidende og flere andre bragte sine lesere den samme pressemeldingen, men opplyste også:
«Teatret gæster for tiden i Wien, og det optraadte forleden under en fest, som hertug Ernst Günther av Schleswig-Holstein gav til ære for keiser Wilhelm og keiserinden. Programmet, som hertuginden selv hadde utvalgt, bestod bl.a. av en menuet av Mozart, danset i „rokokokostymer, en gammel Wienerdans av Schubert, en sang „Ballgeflüster“, samt eventyrene „Fiskekongen“ og „Skogeventyret“. Fremførelsen virket morsom og nydelig. Keiserinden uttalte at hun aldrig hadde set noget vakrere.»
I Utstillingsavisen som ble utgitt mens jubileumsutstillingen ble holdt, stod det om dukketeateret:

«Tanagra!

Hvad er det? – gjæt! Beste margarin? nyeste dans? siste modefarve? en spansk ed?
Ingen av delene.
Tanagra er et teater paa utstillingen, et alvorlig teater, saa spræng alvorlig, at det burde være S. B., som skrev om det.
For en del indbudne, mest pressefolk, holdt direktøren av teatret igaar eftermiddag en separatforestilling – en stor sukces!
Teatrets tilskuerplads er meget stor; men hvor er scenen?
– Der.
– Det skrivebordet?
– Javel.
Det er altsaa dukketeater, hvor voksne skuespillere opfører dukkekomedie. Ved et sindrigt arrangement av speiler forminskes de optrædende til levende dukker.
Lilleputmenneskene gav scener av operaer, de anset menuetter, Harlekin dræpte Kolumbine for vore rædselsfulle blikke – kortsagt:
Det var altsammen et rene eventyr og henrivende vakkert.
Og absolut ufattelig – og det er det beste av alle pointer.»

Tivolihaven (1919)

I 1919 åpnet direktør Singer sitt «dukketeater» i Tivolihaven i Kristiania. Dagbladet opplyste i den forbindelse at ifølge en av teaterets medarbeidere var navnet en henvisning til den greske byen Tanagra, som i oldtiden var berømt for masseproduksjon av små terrakotta-dukker. På åpningsforestillingen i Tivolihaven i 1919 medvirket skuespilleren og sangeren August Schønemann og de to danserne Alfhild Grimsgaard og Solveig Kristoffersen.
Diorhabda

Utseende

Middelsstore (ca. 10 millimeter), avlange, blanke, gulbrunlige bladbiller. Antennene er tynne, omtrent halvparten så lange som kroppen. Pronotum er bredere enn langt, firkantet, noe smalere enn de jevnbrede dekkvingene.

Levevis

Både larvene og de voksne (imago) er planteetere. En gruppe av artene lever på tamarisk (Tamarix sp.) og kan muligens brukes i biologisk kontroll av denne der den er innført og sprer seg ukontrollert, særlig i USA.

Utbredelse

Slekten er utbredt i Asia.
Lenz' lov

Lenz' lov (Lenz' regel) sier at en indusert strøm har en slik retning at de kreftene som oppstår vil motvirke inngrepet som induserer strømmen. Lenz' lov er helt sentral innenfor elektromagnetisk induksjon, og gir opphavet til minusfortegnet i Faradays lov. Lenz' lov ble formulert av fysikeren Emil Lenz i 1834.
Nina Witoszek

Karriere og arbeid

Witoszek vokste opp vest for Kraków i Polen, der hun som student ble involvert i et opposisjonelt kulturelt miljø. Hun måtte flykte fra Polen i 1983 på grunn av sitt arbeid i et undergrunnsforlag. På 1990-tallet underviste hun i sammenlignende kulturhistorie i Galway og Firenze.
Witoszek vant Fritt Ord-prisen i 2005 for at hun «skarpt og velformulert har formidlet østeuropeiske erfaringer inn i norsk debatt og utfordret norske standardoppfatninger».
Noen av hennes mest siterte akademiske arbeider omhandler Arne Næss' økofilosofi og moderne skandinavisk kulturell identitet.
Chapel of Love

Dixie Cups versjon

Sangen forteller om den lykken og opphisselen som jeg-personen føler på sin bryllupsdag, for hun og hennes elskede skal gå til «Chapel of love» og «we'll never be lonely anymore».
Den ble tidligere innspilt på plate av The Ronettes og The Blossoms. Den definitive versjonen ble innspilt av The Dixie Cups i 1964.
Sangen ble rangert som # 279 på Rolling Stones liste over The 500 Greatest Songs of All Time og er ensemblets eneste sang på listen.
Denne versjonen kan høres på soundtrackene til filmer, fra Full Metal Jacket til Brudens far (Father of the Bride).

Bette Midlers version

Bette Midler hadde med seg «Chapel of Love» poå sitt debutalbum The Divine Miss M (1972). Følgende år hadde Midler med seg sin versjon på # 40-popsinglen Friend" (singlen lå på Billboard Hot 100-listen som dobbelt A-side). Versjonen som er med på singleutgivelsen er en radikalt remikset versjon, med horn og strykere tilføyd. Den har aldri blitt utgitt på noe album eller i noe annet format siden den opprinnelige singlen i 1973.

Elton Johns versjon

Elton John gjorden også en versjon på soundtracket til Fire bryllup og en gravferd ( Four Weddings and a Funeral).

Svensk versjon

Den svenske tittelen er «Ge mej inte fler presenter».
The Chicks spilte den inn på singlen Swedisc SWES 1045.
Trubaduren kommer

Trubaduren kommer er et musikkalbum med Ivar Medaas, utgitt i 1965.
Bradwell-on-Sea

Bradwell-on-Sea er en småby og en verdslig sogn i Maldon i Essex i England. Stedet har en befolkning på 863 i henhold til folketelling i 2011, en nedgang fra 877 siden forrige folketelling i 2001.
Bradwell var i senantikken et romersk festningsanlegg innenfor Den saksiske kysten ved navn Othona.  Angelsakserne kalte den først Ithancester. Den hellige Cedd grunnla et kloster innenfor de gamle bymurer i 653, og det finnes som rester i det restaurerte kapell St Peter-on-the-Wall, en av Storbritannias eldste kirker. Herfra fortsatte han kristningsarbeidet i Essex.
På 1900-tallet ble byen mer kjent for det nærliggende Bradwell kjernekraftverk.
Landsbyen er også blitt omtalt som Bradwell juxta Mare, Bradwell-next-the-Sea og Bradwell near the Sea. Den norsk-engelske billedkunstneren Frederick Hans Haagensen (1877-1943) virket her de siste årene av sitt liv.
Blekt gulfly

Utseende

Et middelsstort (vingespenn 33 – 37 mm), blekt gult nattfly. Fargen er blekere enn hos de andre norske gulflyene (Xanthia spp.), noen individer er nesten ensfarget blekgule. Hodet og forkroppen er lysgule, bakkroppen gulhvit. Forvingen er noe tilspisset, lysgul, med et uregelmessig og ofte utydelig, brunlig tverrbånd midt på. Utenfor dette båndet er det en trekantet, brunlig flekk med framkanten og en rekke av små, brune flekker langs ytterkanten. I vingens indre del er det oftest noen diffuse, brunlige flekker. Bakvingen er snøhvit.

Levevis

Blekt gulfly forekommer i løvskog, hager og parker. Som unge lever larvene på blomster (gåsunger) av viere (Salix spp.) eller på rakler av osp (Populus tremula). I de to siste larvestadiene lever de på ulike urter. Arten overvintrer som egg. De voksne sommerfuglene flyr om natten i august – september og kommer gjerne til lys.

Utbredelse

Blekt gulfly finnes i Europa, unntatt lengst i sør, og videre østover til Korea og Japan. I Norge er den vanlig på Sørlandet og det sørlige Østlandet, og forekommer også i Rogaland og Hordaland. Det er noen få funn fra Trøndelag og Nordland, og ett enkeltfunn fra Sør-Varanger i Finnmark.
Sanden

Sanden (folkelig også kalt Stranda) er navnet på et område i Naustdal sentrum i Sunnfjord, Sogn og Fjordane. Sanden er tusenårssted for Naustdal kommune.

Naturområdet

Sanden tok form i 1995–96 da veivesenet brukte steinmassene fra Naustdalstunnelen til å bygge området ut i sjøen.
Ved Sandens østgrense renner den kjente lakseelva Nausta ut i Førdefjorden. Vest for Sanden ligger småbåthavnen. Det skjermede sjøbassenget i området brukes som badestrand. Sanden er et mye brukt rekreasjonsområde. Fra Sanden er det flott utsikt til fjorden og Heilefjellet med toppen Blægja (1304 meter over havet) med evig snø.

Kunst

I 2007 ble skulpturen Budeia av Kjartan Slettemark avduket på Sanden, i forbindelse med Naustdalkunstnerens 75-årsdag 6. august 2007. 
Den 3. november 2013 ble skulpturen Kyra av Oddvar Torsheim avduket på Sanden, i forbindelse med Naustdalkunstnerens 75-årsdag 2. november 2013.

Sanden-Søndag

Siden 2003 har Sanden-Søndag blitt arrangert hvert år, søndag før skolestart i august. Sanden-Søndag er en dag for sjø- og strandaktiviteter og kulturinnslag. Dagen arrangeres av Naustdal Frivilligsentral og et tiltalls frivillige organisasjoner.
Strømøya

Strømøya (eller bare Strømøy) er ei øy i Frøya kommune i Trøndelag. Øya er en del av Stølan krets. Den er knyttet til resten av kommunen med fylkesvei 431 og fylkesvei 438.
Sydlig smådøgnflue

Voksne (imago)

Kroppen er 5-8 millimeter lang. Kroppen er lys oliven eller olivengrønn. Vingene er trekantet og holdes rett opp og ut fra kroppen i hvile. Bakvingen er liten, mye mindre enn framvingen, den er fint oval på form. Lengst bak på bakkroppen er det to haletråder (cerci).

Nymfer/larver

Nymfene er mellom 5-8 millimeter lang. Den har tre haletråder, som er kortere enn kroppen, og den miderste er litt kortere en de to på siden. Haletrådene har ikke noe mørkt bånd. Den midterste haletråden har små korte hår ut til hver side. De to ytre haletrådene har bare hår på innsiden. Beinas kloledd har ikke små fine hår på hver klospiss. Låret (femur) er besatt av små svarte pigger (krever god forstørrelse for å se). Bakkroppen har mer uskarpe tegninger. Det er sju par små bladformede gjeller bokover på siden av bakkroppen. Labialpalpen (underleppen) har en lobus formet utvekst, slik at labialpalpen ligner litt på en vott. 
Den er svært lik fjellsmådøgnflue (Baetis subalpinus), men kan skilles fra denne på pannen (frons) som er trekantet (triangulær) i bakre del, samt på at den har en sydlig utbredelse i Norge.

Levevis

Sydlig smådøgnflue finnes i små bekker og større elver med rennende vann. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 1 år. 
Sydlig smådøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Coreoidea

Utseende

Små til middelsstore, ovale, sjeldnere lange og slanke, teger. Noen arter har skarpe farger i rødt og svart, som (formodentlig) signaliserer at de er giftige.

Levevis

Disse tegene er stort sett planteetere og lever på bakken eller oppe i vegetasjonen.
Cornelia Funke

Liv

Selv om hun fra barndommen av ønsket å bli en astronaut eller en pilot, valgte Funke  å studere pedagogikk før hun i tre år arbeidet som sosialarbeider. Etter et studium i illustrasjon arbeidet hun som illustratør av brettspill og barnebøker, noe som over tid førte henne til å skrive egne barnebøker. Hun var bitt så inspirert av de fattige barna hun hadde jobbet med tidligere. Funke giftet seg med Rolf Funke i 1989. Hun har to barn, Anna (født 1989) og Ben (født 1994). Funke og familien bodde i Hamburg i 24 år før de flyttet til Beverly Hills i mai 2005. I mars 2006 døde Rolf Funke av kreft.

Forfatterskapet

Funke har skrevet om lag 40 bøker, hovedsakelig barnebøker. De mest kjente er Tyvenes herre, Blekkhjerte og oppfølgerne. Ikke oversatte bøker omfatter blant annet Drachenreiter og Wild Chicks-serien. 
Tyvenes herre er filmatisert, og hadde internasjonal premiere i januar 2006. imdb
Filmen basert på Blekkhjerte hadde norsk premiere 3. april 2009. imdb
Eukritt

Eukritt', også kalt basalt-akondritt, er den tallrikeste undergruppen av HED-meteorittene, en type meteoritter av akondritt (det vil si uten kondruler). Eukrittene er antatt å stamme fra overflaten til asteroiden 4 Vesta, som i teleskop synes å ha en ganske lik struktur som eukrittene funnet på jorden. Mens dogenittene er sammensatt av magmatiske bergarter av dypbergartopprinnelse, som langsomt har festet seg dypt inne i Vesta's skorpe for å forme ganske store krystallkorn, så er eukrittene magmatisk omformet på overflaten med dertil hørende finere kornstruktur, akkurat som de overflate-vulkanske bergarter på jorda. de minner om basalt og er trolig de meteorittene som likner mest på jordas egne bergarter.
I motsetning til basaltene på jorda inneholder eukrittene mye jern-nikkel (FeNi), snarere enn oksiderte jernmineraler som magnetitt (Fe₃O₄).
Innholdet er primært ulike blandingsforhold av kalsium, ulike pyroksener, plagioklas og pigeonitt. I tillegg kan de ofte inneholde kromitt, ilmenitt og troilitt. Noen eksemplarer minner om gabbro av utseende og tekstur, kanskje på grunn av dannelse i et plutonisk magmakammer.
En kjent eukritt er Millbillillie-meteoritten fra Western Australia.
Fransk mesterskap i friidrett 2015

Fransk mesterskap i friidrett 2015 ble arrangert fra 10. til 12. juli 2015, på Stadium Lille Métropole i Villeneuve-d'Ascq.
Malayopsebium

Utseende

En ganske liten, slank, mørk trebukk med noe forkortede dekkvinger som ikke dekker hele flygevingene eller bakkroppen. Hele dyret har blålig metallglans. Antennene er noe kortere enn kroppen, svakt sagtakkede. Pronotum er ujevnt sylindrisk, noe lengre enn bredt. Dekkvingene dekker omtrent en tredjedel av bakkroppen er avsmalnende bakover og hra hver sin avlange, gulaktige flekk. Beina er middels lange, bakbeina mye lenger og kraftigere enn de andre.

Utbredelse

Arten lever på Borneo (Sabah).
1989 (album)

1989 er et konsertalbum med Mikael Wiehe, utgitt i 1989.
YoungStar Awards

YoungStar Awards var en amerikansk pris distribuert av The Hollywood Reporter fra 1995 til 2000. Prisen var for skuespillere under 20 år i film og fjernsyn.
Lisa

Annen bruk av navnet

Lisa er et vanlig navn på kyr i Norge.
Tribhuvannagar lufthavn

Dang lufthavn (IATA: DNP, ICAO: VNDG), også kjent som Tulsipur Airport eller Tarigaun lufthavn er en flyplass i Dang Deukhuri-distriktet i Rapti i den vestre regionen av Nepal. Flyplassen ligger 2 km syd for byen Tulsipur og 23 km vest for Tribhuvannagar (også kjent som Ghorahi), den største byen i Dang Valley. Flyplassen benyttes også an Nepals flyvåpen.
Flyplassen ligger 640 moh. og har en rullebane som er 832 m lang.

Ulykker og hendelser

Aviation Safety Network har ikke registrert noen hendelser knyttet til flyplassen.
Blue Peter

Blue Peter er et britisk studiobasert magasinprogram for barn som har gått på BBC siden 1958. Programmet ble sendt for første gang den 16. oktober 1958 og regnes som verdens eldste fjernsynsprogram for barn. Hver episode er på 25 minutter, og programmet blir sendt 3 ganger i uka. Episode nummer 4000 ble sendt 14. mars 2005. 
Selv om programmet har et nautisk navn og kjenningsmelodi er det et underholdningsprogram for barn som har utfordringer og konkurranser for seere og presentatorer, og dessuten håndarbeid«gjør-/lag-det-selv-tips». Programmet har fått navnet sitt etter det blå og hvite flagget som blir brukt av skip i havn når det er klar til å seile.
Øvre middelklasse

Øvre middelklasse (fransk: Gross burgoisie) er en sosiologisk betegnelse på en samfunnsgruppe som særlig økonomisk utgjør den øvre delen av middelklassen. Øvre middelklasse henhører i det sosiale sjikt lavere enn overklassen. Personer i kategorien øvre middelklasse kjennetegnes dels ved høyere lønn og høyere utdannelse, dels ved høyere formue enn middelklassen for øvrig.  Visse typer selvstendig næringsdrivende og yrker som lege, tannlege, jurist og forsker regnes som typiske for den øvre middelklassen. Tilsvarende finnes betegnelsen lavere middelklasse.
Hamsunstugu

Hamsunstugu er et tidligere bolighus i grenda Garmo i Lom kommune. Den er kjent som et kunstnerhjem ettersom forfatteren Knut Hamsun (1859–1952) etter noens mening ble født her, og i alle fall bodde her de tre første årene i livet: fra 1859 til 1862, og senere igjen ett års tid i ungdommen, 1873–74.
Huset ble reist i 1850-årene. Etter at det hadde vært i bruk som bolighus var det i en periode smie på gården Hesthåggån. Det ble tilbakeført til stuebruk i 1950-årene, og åpnet som museum i 1959, til Hamsuns 100-årsjubileum.
Huset er muligens indirekte nevnt i romanen Markens grøde, hvor karakteren Geisler sier: «Jeg husker frå jeg var halvannet år: Jeg stod og svaiet på låvebroen på Oppigard Garmo i Lom og kjendte en bestemt lugt. Jeg kjenner den lugt endda.»
Huset eies i dag av Hamsunlaget i Lom, som arbeider med planer om et servicebygg i tilknytning til huset. Huset ligger 13 km øst for Lom sentrum, langs riksvei 15 mot Otta, og er tilgjengelig for publikum i sommersesongen.
Kontrafei

Kontrafei er en eldre betegnelse for et portrett. En portrettmaler ble følgelig kalt kontrafeier.
Jodeladies

Jodeladies er en dansk sekstett som leker og jodler med tysk grammatikk og språk, og gjerne blander det med dansk hvis det blir for vanskelig med det tyske. Sangskriver og idekvinne er Minna Groos. Sangen Nichts mehr schnick schnack, Jetzt will ich sex habe! ble kjøpt av tyske Warner og mikset til tyske discoklubber, og sendt som promo til klubber på Ibiza og Mallorca.
Jeg løfter opp til Gud min sang

«Jeg løfter opp til Gud min sang» er en norsk salme, skrevet av Magnus Brostrup Landstad. Den blir av mange sett på som Landstads mestersalme. Salmen hadde opprinnelig ni strofer.
MS «Bremnes» (1949)

MS «Bremnes», senere «Bremnesing», var et motorskip bygget i 1949. Skipet gikk i rutefart for Hardanger Sunnhordlandske Dampskibsselskap (HSD) frem til 1978.
Harestad skole

Harestad skole er en kombinert barne- og ungdomsskole i Randaberg kommune med ca. 700 elever. Den er en sammenslåing av gamle Harestad barneskole og Randaberg ungdomsskole. Skolen er delt inn i fem avdelinger, 1.-4. trinn, 5.-7. trinn, 8.-10. trinn, ATO og SFO.
Skolefritidsordningen har to avdelinger - 1. trinn og 2.-4. trinn. Det er vanligvis rundt 150 elever som benytter seg av tilbudet. Skolen har i tillegg en ATO-avdeling (alternativ tilpasset opplæring) for Randaberg kommune. Det er i år 6 elever som går på denne avdelingen.
Til sammen har skolen ca. 86 årsverk fordelt på rundt 100 ansatte. De fleste er tilsatt i undervisningsstillinger, men skolen har også miljøteraputer, assistenter, bibliotekar, IKT-ansvarlig og kontorsekretær.
Høsten 2005 begynte Tor Anfinsen som rektor ved Harestad skole. Han tok over etter Liv Alma Arnevik som i et år hadde vikariert for Jenny Elisabeth Nilssen, som hadde fått jobb i kommunen som den gang skolefaglig ansvarlig. Januar 2010 tok Petter Hagen over som rektor ved skolen, mens Tor Anfinsen gikk over i en midlertidig stilling hos skolesjefen i kommunen. I tillegg til rektor Petter Hagen har skolen undervisningsinspektørene Åge Vårdal, Sissel Gilje og Kirsten Elin Bergsvik.
Kommunen planlegger å bygge en ny Harestad skole.
Utenrikspolitikk

Utenrikspolitikk er den politikk en stat fører overfor andre stater, med den hensikt å ivareta sine interesser. Gjennom utenrikspolitikken sikter staten mot å oppnå sikkerhetsmål, velferdsmål og ideologiske mål.
En stats utenrikspolitikk kommer til uttrykk på flere måter. Dels uttrykkes den eksplisitt gjennom deklarasjoner og offisielle uttalelser av makthaverne. Dels inngås overenskomster med andre stater om den politiske agendaen, for eksempel gjennom FN eller EU. I tillegg kommer flere uformelle kanaler, som kan være minst like viktige for landenes relasjoner.
Den utenrikspolitiske beslutningsprosessen skjer som regel i et utenriksdepartement som ledes av en minister, og har en forvaltning av politiske rådgivere og embedsmenn. Til utenrikspolitikken hører også representasjon i andre land, under hvilken diplomater inngår. Ambassader organiseres under statssjefen og regjeringen i det land som representeres. Internasjonale organisasjoner har i praksis stor betydning for utenrikspolitikken, for eksempel gjennom å øve innflytelse på opinionen. Andre viktige aktører er media og forskere i visse akademiske emner.
Metro Boomin

Bakgrunn

Han ble født 16. september 1993 og vokste opp i St. Louis, USA , og begynte sin karriere innen musikkproduksjon mens han gikk på high school. Han fikk kontakt med artister i Atlanta, som OJ Da Juiceman, og moren kjørte han ofte til Atlanta, til tross for at kjøreturen er på åtte timer. Han begynte å produsere beats i en alder av 13, når moren hans kjøpte han en laptop og han fikk en kopi av programmet FL Studio, også kjent som FruityLoops. Han produserte fem beats om dagen når han gikk på high school . Metro begynte først med musikkproduksjon fordi han hadde lyst til å rappe, og trengte noe å rappe over. Etter hvert begynte han å konsentrere seg fullt om produksjon . Etter hvert som han ble flinkere, begynte han å bruke sosiale medier for å komme i kontakt med etablerte rap-artister.

Produksjonsstil

Produksjonsstilen hans er definert som trap, en undersjanger av hip-hop. Trap karakteriseres med basstrommer fra trommemaskinen Roland TR-808 og oppdelte hihat-mønstre. Metro Boomin bruker disse kjennetegnene ofte, og har generelt en mørk og dyster atmosfære i sangene han produserer. Allikevel har han produsert sanger som har en positiv stemning ved seg, som "Ronda (Winners)" av Lil Uzi Vert, "Father Stretch My Hands Pt. 1" av Kanye West og en remix av "Hold Me Now" av Thompson Twins, i en reklamekampanje for klesmerket Gap. I motsetning til mange andre produsenter, deler han ofte opp sanger i flere beats. I tillegg har han eksperimentert med orkestermusikk på Not All Heroes Wear Capes.

Andre kjennetegn

Slik som de fleste andre hiphop-produsenter, bruker Metro Boomin en såkalt "producer tag" i sangene han produserer. En slik lyd er et kjennetegn som produsenter legger inn for at man skal gjenkjenne produsenten og gjøre en oppmerksom på at han eller hun har produsert sangen. Metro Boomin har flere slike lyder han bruker. Den mest kjente av disse er "If young Metro don't trust you I'm gon shoot you", gjort av Future . Denne ble først kjent på sangen "Jumpman" av Future og Drake, og fikk senere status i popkulturen, og ble brukt blant annet i protester mot Donald Trump. Andre eksempler på disse lydene er "Metro Boomin wants some more, nigga!", (Young Thug), "Young Metro! Young Metro! Young Metro! (Future), "Metro!" (Young Thug), "Ayy lil Metro on that beat" (Kodak Black), "Metro be boomin!" (Rich the Kid) og "That beat is so, so Metro". Sistnevnte ble brukt tidlig i karrieren, og er et opptak av sin egen stemme, gjennomført på et tidspunkt i 2009. I tillegg bruker han ofte en lyd av en ukjent kvinne som ler, men denne brukes gjerne i kombinasjon med en av de andre lydene. I det siste har han ofte produsert sanger som ikke inneholder noen av disse lydene i det hele tatt.
Kommunal vei 1046 (Hjelmeland)

Kommunal vei 1046 i Hjelmeland går fra Hjelmelandsvågen og sørover til Tuntland i Hjelmeland kommune. Veien er 1,4 km lang.
Veien har blitt omklassifisert fra Fv635.
Routing Information Protocol

Routing Information Protocol, forkortet RIP, er en protokoll som blir brukt av rutere for å tilpasse seg endringer i nettverkstilkoblingene ved å sende informasjon om hvilket nettverk hver ruter kan nå og om avstanden til nettverkene.